Broj: 711-I-962-P-228/22-02-19

Zagreb, 19. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva, Tončice Božić, Aleksandre Jozić-Ileković i Tatijane Vučetić kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Povjerenstva Zadarske županije za provedbu javnog natječaja za imenovanje pročelnika**, na 168. sjednici održanoj dana 19. travnja 2022.g. daje sljedeće

**OČITOVANJE**

**Nije u suprotnosti s odredbom članka 23. stavka 2. ZSSI/21 da župan Zadarske županije na temelju provedenog natječaja i po dostavljenom Izvješću o provedenom postupku provjere znanja i sposobnosti kandidata te utvrđenoj rang-listi kandidata, imenuje Marka Kolegu, općinskog načelnika Općine Kali do 6. lipnja 2021., za pročelnika upravnog odjela za zdravstvo Zadarske županije.**

Obrazloženje

Zahtjev za očitovanjem Povjerenstva podnijelo je Povjerenstvo Zadarske županije za provedbu javnog natječaja za imenovanje pročelnika. U Povjerenstvu zahtjev je zaprimljen 11. travnja 2022. godine pod poslovnim brojem 711-U-4139-P-228/22-01-4, povodom kojeg se vodi predmet broj P-228/22.

Člankom 3. stavkom 1. i 2. propisano je tko se sve smatra obveznikom ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osoba u tijelu koje nisu obveznici postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da da je župan Zadarske županije imenovao Povjerenstvo za provedbu javnog natječaja za imenovanje pročelnika Upravnog odjela za zdravstvo u postupku javnog natječaja objavljenog u „Narodnim novinama“ broj 22/22 od 23. veljače 2022. godine. Nadalje se navodi da je isto Povjerenstvo 7. travnja 2022. godine, sukladno odredbama Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18., 96/18. i 112/19.), u postupku javnog natječaja obavilo prethodna provjeru znanja i sposobnosti kandidata putem pisanog testiranja i intervjua. Nakon prethodne provjere znanja i sposobnosti kandidata isto je utvrdilo rang-listu kandidata prema ukupnom broju ostvarenih bodova te da je kandidat s najviše ostvarenih bodova na rang listi Marko Kolega, koji je do 6. lipnja 2021.g. obnašao dužnost općinskog načelnika Općine Kali i time je obveznik u smislu odredbi Zakona o sprječavanju sukoba interesa („Narodne novine“, broj 143/2021).

Navodi se i da je Općina Kali jedinica lokalne samouprave s područja Zadarske županije. Podnositelj citira odredbu članka 23. stavka 1. ZSSI/21-a, koja se odnosi na ograničenje prihvaćanja imenovanja na upravljačke funkcije u pravnoj osobi s kojom je tijelo javne vlasti u kojem je obveznik obnaša dužnost za vrijeme obnašanja dužnosti bila u poslovnom odnosu te odredbu članka 23. stavka 1. ZSSI/21-a kojom je pravnoj osobi zabranjeno imenovati ili zaposliti obveznika. Podnositelj traži mišljenje može li Povjerenstvo u daljnjem tijeku postupka dostaviti županu Izvješće o povedenom postupku provjere znanja i sposobnosti kandidata te rang-listu kandidata, na kojoj je imenovani obveznik prvorangirani kandidat, odnosno može li Zadarska županija, kao pravna osoba, imenovati Marka Kolegu za pročelnika upravnog tijela Zadarske županije.

Člankom 23. stavkom 1. ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bilo u poslovnom odnosu ili je nad njom obavljalo nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 2. istog članka ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Stavkom 5. istog članka propisano je da se ograničenje iz stavka 2. primjenjuje za vrijeme trajanja prava na naknadu plaće nakon prestanka dužnosti propisane posebnim zakonima.

Stavkom 7. istog članka propisano je da nije dopušteno pravnoj osobi iz stavaka 1. i 2. ovoga članka imenovati ili zaposliti obveznika iz stavaka 1. i 2. ovoga članka.

Člankom 2. stavkom 2. i 3. Zakona o službenicima i namještenicima u lokalnoj i područnoj samoupravi („Narodne novine“, broj 86/08., 61/11., 04/18. i 112/19) propisano je da su službenici osobe koje u upravnim tijelima lokalnih jedinica kao redovito zanimanje obavljaju poslove iz samoupravnog djelokruga lokalnih jedinica i poslove državne uprave povjerene tim jedinicama, u skladu s Ustavom i zakonom, kao i osobe koje u upravnim tijelima lokalnih jedinica obavljaju opće, administrativne, financijsko-planske, materijalno-financijske, računovodstvene, informatičke i druge stručne poslove.

Člankom 90. a stavkom 4. i 5. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti, a osobe koje su dužnost obavljale profesionalno manje od 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od onoliko mjeseci po prestanku profesionalnog obavljanja dužnosti koliko su dužnost obavljali profesionalno, i to u visini prosječne plaće koja im je isplaćivana za vrijeme prije prestanka profesionalnog obavljanja dužnosti

Uvidom u registar obveznika kojeg ustrojava i vodi Povjerenstvo, utvrđeno je da je Marko Kolega obnašao dužnost općinskog načelnika Općine Kali u mandatu od 13. lipnja 2017.g. do 6. lipnja 2021.g. te da od tada ne obnaša niti jednu drugu dužnost.

Povjerenstvo ističe kako radno mjesto pročelnika ne predstavlja upravljačku funkciju u smislu ZSSI/21-a, već da se radi o stupanju u službenički radni odnos u jedinici područne (regionalne) samouprave te se stoga u konkretnom slučaju u ovoj situaciji ne primjenjuje odredba članak 23. stavka 1. ZSSI-a, već odredba članka 23. stavka 2. ZSSI-a.

U odnosu na ograničenje iz članka 23. stavka 2. ZSSI/21-a Povjerenstvo ističe kako se navedeno ograničenje na obveznika odnosi samo tijekom trajanja prava na naknadu plaće. U konkretnom slučaju obvezniku je pravo na naknadu plaće trajalo do 6. prosinca 2021.g., a javni natječaj za imenovanje pročelnika Upravnog odjela za zdravstvu objavljen je u „Narodnim novinama“ broj 22/22 od 23. veljače 2022. godine slijedom čega, neovisno o postojanju poslovnih odnosa između Općine Kali i Zadarske županije, obveznika ne bi obvezivalo navedeno ograničenje u pogledu zapošljavanja.

Slijedom navedenog, nije u suprotnosti s odredbom članka 23. stavka 2. ZSSI/21-a da Povjerenstvo Zadarske županije za provedbu javnog natječaja za imenovanje pročelnika, u daljnjem tijeku postupka, dostavi županu Izvješće o provedenom postupku provjere znanja i sposobnosti kandidata i rang-listu kandidata na kojoj je prvorangirani kandidat Marko Kolega, općinski načelnik Općine Kali do 6. lipnja 2021.g., kao ni da ga, kao prvorangiranog kandidata, po provedenom natječaju župan imenuje za pročelnika upravnog odjela za zdravstvo Zadarske županije.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana